На основу члана 123. тачка 3. Устава Републике Србије, а у вези са чланом 69. став 9. и чланом 99. ст. 7, 12. и 17. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14 и 145/14) и чланом 27. став 1. и чланом 35. Закона о јавној својини („Службени гласник РС”, бр. 72/11, 88/13, 105/14, 104/16-др. закон и 108/16),

Влада доноси

У Р Е Д Б У

О ДОПУНАМА УРЕДБЕ О УСЛОВИМА, НАЧИНУ И ПОСТУПКУ РАСПОЛАГАЊА

ГРАЂЕВИНСКИМ ЗЕМЉИШТЕМ У ЈАВНОЈ СВОЈИНИ РЕПУБЛИКЕ СРБИЈЕ

Члан 1.

У Уредби о условима, начину и поступку располагања грађевинским земљиштем у јавној својини Републике Србије („Службени гласник РС”, бр. 56/16 и 59/16 - исправка), у члану 7. став 3. после речи: „без накнаде” додаје се запета и речи: „осим на катастарским парцелама на којима је у складу са одредбама других закона изричито предвиђено да уговор о успостављању права службености закључује управљач јавног добра”.

Члан 2.

После члана 7. додаје се члан 7а, који гласи:

„Члан 7а

На уговоре о успостављању права службености на катастарским парцелама, на којима је у складу са одредбама других закона, изричито предвиђено да уговор о успостављању права службености закључује управљач јавног добра из члана 7. став 1. ове уредбе, као и на висину накнаде, рок и начин плаћања накнаде, трајање уговора и друге елементе уговора, примењују се искључиво одредбе тих закона.”

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110728/2017-2

У Београду, 31. јануара 2017. године

В Л А Д А

ПРЕДСЕДНИК

Александар Вучић, с.р.